钦定古今图书集成/理学汇编/经籍典/第082卷 > 吕祖谦古周易 > 《彖上传第一彖下传第二》
## 钦定古今图书集成/理学汇编/经籍典/第082卷 > 吕祖谦古周易 > 《彖上传第一彖下传第二》

“卦下之辞为‘《彖》’。”唐孔氏曰：“卦辞，文王所作。”汉上朱震
曰：“文王卦下之辞谓之《彖》，孔子序述其彖之意而已，
故名其篇曰《彖》。使文王卦下之辞不谓之《彖》，孔子何
为言知者观其彖辞，则思过半矣。”夫子自谓如此，非
逊以出之之义也。经，文王、周公所作也；《传》，孔子所作
也。司马谈论六经要指，引天下殊涂而同归，一致而
“百虑，谓之《易大传》。”班固谓“孔子晚而学《易》，读之韦编，
三绝而为之传”，传即《十翼》也。前汉六经与《传》皆别行，
至后汉诸儒作注，始合《经》《传》为一耳。今王弼注本，首
卷题曰《周易上经干传》，馀卷亦然，有《泰传》《噬嗑传》《咸
传》《夬传》《丰传》之名，盖弼所用者郑氏本，郑氏合《彖传》
《象传》于《经》，故合题之耳。汉上朱氏曰：魏高贵乡公问
博士淳于俊曰：“今《彖》《象》不连经文，而注连之，何也？”俊
对曰：“郑康成合《彖》《象》于《易》者，欲使学者寻省《易》了。孔
子恐其与文王相乱，是以不合，则郑未注六经之前，
《彖》《象》不连经文矣。自‘大哉乾元’”以下，《彖》之传也。自郑
康成合《彖》《象》于《经》，故加《彖曰》《象曰》以别之，诸卦皆然。